Policia e Los Anxhelosit bashkëpunon me komunitetin mysliman
Shefi i Policisë së qytetit thotë se ideja e besimit në rolin e policisë funksionon në të gjitha nivelet e forcave të rendit
Në një kohë kur disa amerikanë i tremben radikalizimit të myslimanëve në Shtetet e Bashkuara dhe ekziston një rritje e ndjenjave anti-myslimane, zëvendës komandanti i Departamentit të policisë në Los Anxhelos thotë se ai ka gjetur zgjidhjen për luftimin e terrorizmit brenda vendit dhe vendosjen e paqes mes myslimanëve dhe jo-myslimanëve. Në një qytet me një prej popullatave më të mëdha myslimane në Shtetet e Bashkuara, rrallë herë mund të hasësh në një mysliman me uniformën policore. Por Sherif Morsi është mysliman dhe zëvendës shefi i policisë në Los Anxhelos. Jihad Turk i Qendrës Islamike në Kaliforninë Jugore thotë se imigrantët myslimanë në Shtetet e Bashkuara shpesh kanë përceptime negative për forcat e rendit. Zëvendës shefi Morsi ka punuar për afro katër vjet për të ndryshuar këtë bindje përmes Njësisë për Çështjet e Komunitetit Mysliman në Departamentin e Policisë në Los Anxhelos. Kjo është njësia e parë e këtij lloji në vend e cila synon krijimin e besimit përmes informimit dhe marrëdhënieve të drejtpërdrejta. Zoti Morsi thotë se komuniteti mysliman ka dhënë informacione jo vetëm për krimet në lagjet e tyre por edhe për ekstremistë të mundshëm. Shefi i Policisë së Los Anxhelosit, Sherifi Leroy Baca themeloi Njësinë për Çështjet e Komunitetit Mysliman. Ai thotë se ideja e besimit në rolin e policisë funksionon në të gjitha nivelet e forcave të rendit. Zëvendësi shefi Morsi thotë se ekziston një faktor i madh i radikalizimit. Jihad Turk thotë se ndjenja anti-myslimane në Shtetet e Bashkuara kontribuon në krijimin e ekstremizmit. Zoti Turk thotë se komuniteti mysliman duhet ta integrojë veten në shoqëri dhe publiku duhet ta kuptojë se ekstremistët në Shtetet e Bashkuara nuk i përkasin vetëm komunitetit mysliman. Për të luftuar radikalizimin dhe ndjenjat anti-myslimane, agjencitë e forcave të rendit në të gjithë vendin po përdorin video trajnimet e Njësisë për Çështjet e Komunitetit Mysliman. Shpresohet se duke kuptuar më mirë kulturëns myslimane, do të krijohet respekt dhe besim mes dy palëve, në mënyrë që policia dhe myslimanët të bëhen partnerë në luftimin kundër krimit.